വിസ്മയയുടേത് സ്ത്രീധന പീഡനത്തെത്തുടര്ന്നുള്ള ആത്മഹത്യ കുറ്റപത്രം സമര്പ്പിച്ചു കൊല്ലം: വിസ്മയയുടേത് സ്ത്രീധനപീഡനത്തെത്തുടര്ന്നുള്ള ആത്മഹത്യയെന്ന് കുറ്റപത്രം. 500 പേജുള്ള കുറ്റപത്രമാണ് ശാസ്താംകോട്ട ജുഡീഷ്യല് ഫസ്റ്റ് ക്ലാസ് മജിസ്ട്രേറ്റ് കോടതിയില് സമര്പ്പിച്ചത്. 102 സാക്ഷികളും 92 റെക്കോര്ഡുകളും 56 തൊണ്ടിമുതലുകളുമാണ് കുറ്റപത്രത്തിലുള്ളത്. വിസ്മയയുടേത് ആത്മഹത്യ തന്നെയെന്ന് ബോധ്യപ്പെട്ടതായി കൊല്ലം റൂറല് എസ് പി കെ ബി രവി പറഞ്ഞു. കുറ്റമറ്റ കുറ്റപത്രമാണ് തയ്യാറാക്കിയതെന്ന് വിശ്വസിക്കുന്നതായി പറഞ്ഞ അന്വേഷണ ഉദ്യോഗസ്ഥന് ആത്മഹത്യാ വിരുദ്ധ ദിനത്തില് തന്നെ കുറ്റപത്രം സമര്പ്പിക്കാന് കഴിയുന്നതില് സന്തോഷമുണ്ടെന്നും കൂട്ടിച്ചേര്ത്തു. വിസ്മയയുടെ ഭര്ത്താവ് കിരണ് കുമാറിനെ മാത്രം പ്രതിചേര്ത്താണ് കുറ്റപത്രം. ഗാര്ഹിക പീഡനം, സ്ത്രീധന പീഡനം എന്നീ വകുപ്പുകളാണ് പ്രതിക്കെതിരെ ചുമത്തിയിരിക്കുന്നത്. വിസ്മയയുടെ മരണത്തിന് പിന്നാലെ അറസ്റ്റിലായ ഭര്ത്താവ് കിരണ്കുമാര് ഇപ്പോഴും ജയിലില് തുടരുകയാണ്. മൂന്നു തവണ കിരണിന്റെ ജാമ്യാപേക്ഷ കോടതി തള്ളിയിരുന്നു. പ്രതിയായ ഭര്ത്താവ് കിരണ്കുമാര് ജാമ്യത്തില് ഇറങ്ങുന്ന തടയാനാണാണ് 90 നാള് തികയുംമുമ്ബ് കുറ്റപത്രം സമര്പ്പിക്കാന് പൊലീസ് തീരുമാനിച്ചത്.